แนะเก็บ 7 หุ้นเด่น SET ไร้ปัจจัยใหม่ บ่ายซึมต่อ
SET เช้าซบเซา หลังตัวเลข GDP ไตรมาส 2/58 ออกอ่อนแอมาตามคาด อีกทั้งภาพเศรษฐกิจในประเทศยังไม่ดี ขณะที่นักลงทุนต่างชาติยังเทขายออกมา หลังหมดช่วงประกาศงบฯ ด้านตลาดภูมิภาคส่วนใหญ่อยู่แดนลบ คาดบ่ายซึมต่อ หลังไร้ปัจจัยหนุน ลุ้นแรงหนุนจากบจ.ที่ประกาศปันผล โดยมีแนวรับ 1,410-1,400 จุด ส่วนแนวต้าน 1,420 จุด
17 ส.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (17 ส.ค.) ซบเซา หลังตัวเลข GDP ไตรมาส 2/58 ออกมาอ่อนแอตามคาด อีกทั้งภาพเศรษฐกิจในประเทศยังไม่ดี และนักลงทุนต่างชาติยังเทขาย หลังหมดช่วงประกาศงบฯ ด้านตลาดภูมิภาคส่วนใหญ่เคลื่อนไหวอิงแดนลบ
นักวิเคราะห์คาดช่วงบ่าย ตลาดยังซึมต่อหลังไร้ปัจจัยหนุน อย่างไรก็ตามเชื่อว่าจะมีแรงซื้อหุ้นในกลุ่มที่มีการประกาศจ่ายปันผลระหว่างกาลช่วยพยุงภาพรวมได้บ้าง โดยมีแนวรับ 1,410-1,400 จุด ส่วนแนวต้าน 1,420 จุด ขณะที่ แนะนำหุ้น AOT-GLOBAL-SVI-DELTA-BEAUTY-SAWAD และ DTAC
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยเช้านี้ซบเซา เนื่องจากภาพรวมยังไม่เปลี่ยนแปลง หลังตัวเลข GDP ไทยไตรมาส 2/58 ประกาศออกมาตลาดคาดการณ์ไว้ โดยภาพรวมของเศรษฐกิจยังซบเซา รวมถึงนักลงทุนต่างชาติยังเทขายอย่างหนัก ขณะที่เสร็จสิ้นการประกาศผลประกอบการของบริษัทจดทะเบียนแล้ว ดังนั้น หากดัชนีปรับตัวขึ้นแนะนำให้ทยอยขายทำกำไรออกมาก่อนสำหรับนักลงทุนระยะสั้น
ด้านตลาดหุ้นภูมิภาคเคลื่อนไหวทั้งในแดนบวกและลบ แต่ส่วนใหญ่จะอิงไปในทางลบ เนื่องจากช่วงนี้ยังไร้ปัจจัยเด่น แนะติดตามตัวเลขเศรษฐกิจของสหรัฐและจีน
แนวโน้มการลงทุนบ่ายนี้ คาดตลาดยังซึมต่อ เนื่องจากไร้ปัจจัยเด่น ขณะที่มองว่ารับปัจจัยลบไปมากแล้ว อย่างไรก็ตาม บางบริษัทประกาศจ่ายเงินปันผลระหว่างกาลอาจจะช่วยในด้าน Sentiment ได้บ้าง พร้อมให้แนวรับ 1,410-1,400 จุด ส่วนแนวต้าน 1,420 จุด
 
บล.ธนชาต ระบุในบทวิเคราะห์ (17 ส.ค.) หลังมีการประกาศตัวเลข GDP ของไตรมาส 2/58 ขยายตัว 2.8% จากช่วงเดียวกันปีก่อน แต่ต่ำกว่าคาดการณ์ไว้เล็กน้อย โดยการลงทุนภาคเอกชนลดลง 4.0% จากไตรมาสก่อน ขณะที่การลงทุนภาครัฐยังมีการขยายตัวเพิ่มขึ้น 24.2% จากช่วงเดียวกันปีก่อน และการบริโภคภาคเอกชนเพิ่มขึ้น 1.5% จากช่วงเดียวกันปีก่อนเช่นกัน แม้ตัวเลข GDP ไตรมาส 2/58 อ่อนแอกว่าคาด แต่ประเมินผลกระทบต่อ SET จำกัด
สำหรับหุ้นที่ผลการดำเนินงานไตรมาส 2/58 ออกมาดีอย่าง AOT-GLOBAL (ต้าน 9.60 บาท) SVI-DELTA-BEAUTY และ SAWAD มีจังหวะแข็งแกร่งกว่าตลาด ขณะที่การร่วมใช้เสาโทรคมนาคมระหว่าง DTAC และ ADVANC เป็นปัจจัยหนุนการ “เก็งกำไร” DTAC ด้วยเป้าหมายระยะสั้น 70.5/76.5 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
KTB มูลค่าการซื้อขาย 1,512.82 ล้านบาท ปิดที่ 17.70 บาท ลดลง 0.10 บาท
AOT มูลค่าการซื้อขาย 893.58 ล้านบาท ปิดที่ 289.00 บาท เพิ่มขึ้น 6.00 บาท
TPIPL มูลค่าการซื้อขาย 787.80 ล้านบาท ปิดที่ 2.32 บาท เพิ่มขึ้น 0.14 บาท
IFEC มูลค่าการซื้อขาย 688.61 ล้านบาท ปิดที่ 10.20 บาท เพิ่มขึ้น 1.05 บาท
PTT มูลค่าการซื้อขาย 649.05 ล้านบาท ปิดที่ 299.00 บาท ลดลง 3.00 บาท
 
ที่มา: สำนักข่าวอินโฟเควสท์